b'\n_START_ARTICLE_\nRagusa (pokrajina)\n_START_SECTION_\nZgodovinske zanimivosti\n_START_PARAGRAPH_\nLetali\xc5\xa1\xc4\x8de v kraju Comiso [k\xc3\xb2mizo] je bilo dograjeno med letoma 1937 in 1939, a v drugi svetovni vojni so ga zavezni\xc5\xa1ki vojaki uni\xc4\x8dili (operacija Husky, 1943). Zaradi tega so se doma\xc4\x8dini uprli pozivu na nabor iz leta 1944, saj je bilo napovedano, da bodo naborniki poslani na Daljni Vzhod kot pomo\xc5\xbene \xc4\x8dete britansko-ameri\xc5\xa1ke vojske. Pri\xc5\xa1lo je do prave ljudske vstaje in oblasti so poklicale na pomo\xc4\x8d vojsko. Upor je bil zadu\xc5\xa1en, a pobitih in ranjenih je bilo ve\xc4\x8d civilistov. Po koncu vojne je bilo letali\xc5\xa1\xc4\x8de obnovljeno in pove\xc4\x8dano, a lokalno prebivalstvo ni pozabilo, da je vojno razdejanje prihajalo s strani ameri\xc5\xa1kih \xc4\x8det. Vendar ljudsko mnenje ni prepre\xc4\x8dilo, da je prav to letali\xc5\xa1\xc4\x8de \xc5\xbee leta 1981 postalo eno od glavnih opori\xc5\xa1\xc4\x8d NATO v ju\xc5\xbeni Evropi. Od leta 1983 do leta 1991, ko je bilo opori\xc5\xa1\xc4\x8de ukinjeno, je bilo stalna baza za 112 raket Cruise. \xc5\xa0e danes so na letali\xc5\xa1\xc4\x8du vidni bunkerji, kjer je bilo skladi\xc5\xa1\xc4\x8deno ameri\xc5\xa1ko jedrsko oro\xc5\xbeje.'